FI Euroopan unionin virallinen lehti C 47/2

Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2005/C 47/02)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

YHTEENVETO

NEUVOSTON ASETUS (ETY) N:o 2081/92

”ASPERGE DES SABLES DES LANDES”

EY-n:o: FR/00272/7.11.2002

SAN ( ) SMM (X)

Tämä yhteenveto on laadittu ainoastaan tiedotustarkoituksiin. Erityisesti asianomaisen SAN:n tai SMM:n tuottajia kehotetaan yksityiskohtaisten tietojen saamiseksi tutustumaan eritelmän täydelliseen toisintoon, joka on saatavissa tuottajaryhmittymältä, kansallisilta viranomaisilta tai Euroopan komission toimivaltaisista yksiköistä (1).

1. Jäsenvaltion toimivaltainen viranomainen:

Nimi: Institut National des Appellations d'Origine Osoite: 138 Champs Elysées — 75008 PARIS — FRANCE Puhelin: (1) 53 89 80 00 Faksi: (1) 42 25 57 97

2. Hakijaryhmittymä:

2.1 Nimi: Syndicat des Producteurs d'Asperges des Landes 2.2 Osoite: Chambre d'Agriculture, Cité Galliane, BP 279 — 40005 MONT DE MARSAN CEDEX Puhelin: (5) 58 85 45 05 Faksi: (5) 58 85 45 21 Sähköposti: qualite@landes.chambagri.fr 2.3 Kokoonpano: tuottaja/jalostaja (X) muu ( )

3. Tuotelaji:

Luokka : Tuoreet ja jalostetut hedelmät, vihannekset ja viljat

4. Eritelmä:

(4 artiklan 2 kohdan mukainen eritelmä)

4.1 Tuotteen nimi: ”Asperge des Sables des Landes”

4.2 Tuotteen kuvaus: Tuore, valkoinen tai violetti parsa (valkoinen parsa, jossa vain osa verson päästä on violettiin vivahtava. Väri johtuu muutaman tunnin altistumisesta valolle eikä vaikuta parsan makuun). Vastaa yhteisön laatuluokituksen ekstra- ja I-luokkia.

Parsat pakataan maantieteellisellä tuotantoalueella ja tarjotaan myyntiin nippuina tai yksittäispakkauksissa taikka järjestettyinä mutta ei niputettuina, yhteisön sääntöjen mukaisen kokolajittelun jälkeen (12—16 mm sekä 16 mm ja yli ekstraluokassa, 10—16 mm sekä 16 mm ja yli I luokassa). Sables des Landes -parsoista, jotka tarjotaan myyntiin muutoin kuin tuoreina (pakastettuina tai säilöttyinä), ei saa käyttää suojattua maantieteellistä merkintää ”Sables des Landes” eikä ”Landes”.

4.3 Maantieteellinen alue: Parsa, joka korjataan ja pakataan maantieteellisellä alueella, joka muodostuu Landesin departementista laajennettuna ”Landes de Gascogne” -nimiseen alueeseen maatalousministeriön 5. marraskuuta 1945 antamalla asetuksella, eli:

Landesin departementti kokonaisuudessaan;

Gironden departementin seuraavat kantonit: Bordeaux, Arcachon, Audenge, Belin, Blanquefort, Castelnau-de-Médoc, La-Brede, Pessac, Podensac ja La Teste; Langonin kantonin seuraavat kunnat: Langon, Bommes, Fargue-de-Langon, Léognan, Mazière, Roaillan, Sauterne ja Toulenne; Aurosin kantonin seuraavat kunnat: Auros, Berthez, Brannens, Brouqueyran, Coimère, Lados ja Sigalens; sekä seuraavat kantonit: Bazas, Captieux, Grignols, Saint Symphorien, Villandraut, Lesparre-Médoc, Pauillac, Saint-Laruent et Benon ja Saint-Vivien-de-Médoc;

Lot-et-Garonnen departementti osittain: Bouglonin kantonin seuraavat kunnat: Antagnac, Labastide-Castel-Amouroux ja Poussignac; Casteljaloux'n kantoni; Damazanin kantonin seuraavat kunnat: Damazan, Ambrus, Caubeyres, Fargues-sur-Ourbise, Saint-Léon ja Saint-Pierre de Buzet; Houeillèsin kantoni; Lavardacin kantonin seuraavat kunnat: Lavardac, Barbaste, Montgaillard, Pompiey ja Xaintrailles; Mézinin kantonin seuraavat kunnat: Mézin, Gueyze, Lisse, Meylan, Poudenas, Réaup, Saint-Maure-de-Peyriac, Saint-Pé-Saint-Simon ja Sos.

4.4 Alkuperätodisteet:

Tausta

Parsaa on viljelty Landesin alueella 1900-luvun alusta lähtien, ja viljelytoiminta on lisääntynyt huomattavasti 1960-luvulta alkaen, jolloin parsa oli vielä omaperäinen viljelytuote. Tällä laajalla metsäalueella, jolla Ranskan valtio hyödynsi 1700-luvulta alkaen pihkaa (mäntypihkaa), parsanviljely on yhdessä muun maanviljelyn kanssa käytännössä korvannut pihkan keräämisen. Maaperä- ja ilmastovaatimusten lisäksi parsanviljely soveltuu hyvin pienille ja keskisuurille maatiloille ja vaatii paljon työvoimaa. Sen ansiosta kyseisellä alueella voidaankin säilyttää melko tiheä ja aktiivinen maaseuturakenne (”elämää metsän keskellä”).

Jäljitettävyys

Parsojen alkuperä taataan valvomalla jäljitettävyyttä parsaviljelmiltä vähittäiskauppiaalle asti. Tuottajien palstat on numeroitu. Parsaerät ovat tunnistettavissa tuottajalta kauppakunnostuspaikalle. Parsalavat tai yksittäispakkaukset ovat tunnistettavissa erityisestä pakkausmerkinnästä ja viitenumerosta, jonka perusteella niiden alkuperä voidaan selvittää (tuottajan koodi, palstan sadonkorjuupäivä). Toimijat säilyttävät tarvittavat merkinnät todisteena jäljitettävyydestä.

4.5 Valmistusmenetelmä: Parsa on monivuotinen kasvi, jota viljellään noin 10 vuoden ajan; tuotantovaihe alkaa kolmantena vuonna ja kestää noin seitsemän vuotta. Syötävä osa on verso, joka on maan alla juurakosta kasvava varsi. Vain valkoisia tai violetteja parsoja tuottavat, hakijaryhmittymän luetteloimat lajikkeet ovat sallittuja, uusille lajikkeille on tehtävä lajikekokeet.

Tuotanto aloitetaan istuttamalla juurakko maalis-toukokuussa maahan, jonka valintaan vaikuttavat sen hiekkapitoisuus (yli 75 prosenttia), sen huokoisuus, sen hedelmällisyys ja aikaisemmat viljelykasvit. Istutustiheys on 12 000—25 000 juurakkoa hehtaaria kohti maan hedelmällisyydestä ja kastelutavasta riippuen. Lannoitus, kastelu ja kasvinsuojelu mukautetaan tarpeisiin.

Mullasta muodostetaan hyvin hienojakoinen ja kuohkea, noin 30 cm korkea penkki; penkki viimeistellään helmikuussa ja voidaan peittää suojamuovilla, joka takaa lämmön paremman jakautumisen maassa. Satoa voidaan korjata heti, kun maan lämpötila juurakon korkeudella on 9—12 °C eli yleensä maalis-toukokuussa (kolmantena vuonna istutuksesta saadaan vain puolet sadosta). Versot suojataan heti valolta ja lämmöltä ja jäähdytetään (7 °C) neljän tunnin kuluessa sadonkorjuusta. Kaikessa käsittelyssä lajittelusta, pakkaamisesta ja varastoinnista vähittäismyyjälle toimittamiseen on noudatettava kylmäketjua ja vältettävä kuivumista. Kyseiset vaiheet on toteutettava edellä mainitulla alueella, jotta herkän Sables des Landes -parsan tuoreus ja pehmeys säilytettäisiin. Pakkausmerkintä sisältää erityisesti pakkaamoon toimittamisen päivämäärän.

4.6 Yhteys maantieteelliseen alkuperään: Sables des Landes -parsat ovat tyypillisesti aikaisin kypsyviä, hyvin muodostuneita, niiden nestejännitys on hyvä, ne eivät ole puumaisia eivätkä kitkeriä; ne ovat yleisesti ottaen pehmeitä ja makeita ja hyvin helposti pilaantuvia. Nämä ominaisuudet johtuvat pääasiassa verson kasvutavasta tietyntyyppisessä maassa ja tietyissä ilmasto-oloissa. Maaperä on podsolimaata, jossa on melko paljon orgaanista ainesta ja vähän savea, mistä johtuen parsassa ei ole kitkeryyttä. Kyseiselle maaperälle tyypillinen raekoostumus tekee maasta keveää, läpäisevää ja nopeasti lämpiävää. Lisäksi maaperällä on välitön vaikutus parsan versoon, joka kasvaa nopeasti ja suoraan, koska maan mekaaninen vastus on pieni.

Tuottajien ammattitaito penkin muodostamisessa takaa sen, että verso kasvaa nopeasti ja suoraan, koska maan mekaaninen vastus on pieni, siinä ei ole paakkuja eikä kiviä, se varaa lämpöä ja pidättää kosteutta.

Alueen ilmasto on Akvitanialle tyypillisesti merellinen eli lauhkean kostea, jossa kevät on aikainen (suhteellisen runsaat sateet ja lauhat lämpötilat); laajat metsäalueet leudontavat ilmastoa entisestään. Kevättä seuraavan kuivan ja kuuman kesän aikana kasvi saa kerättyä seuraavaa satoa varten tarvittavat varastot.

Sables des Landes -parsa on ominaisuuksiensa ansiosta saanut merkittävän maineen Euroopan markkinoilla. Vuonna 1997 toteutettu tunnettavuustutkimus osoittaa, että ammattiostajat tuntevat Landesin parsan (90 %) ja asettavat sen ensimmäiselle tai toiselle sijalle laadun suhteen. Landesin parsa on myös tunnettu vientituote, ja sadosta menee vientiin noin 10 prosenttia vuosittain (Saksaan noin 7 %, Luxemburgiin noin 2 %, loput Belgiaan, Espanjaan ja Englantiin). Joissakin maissa Sables des Landes -parsaa on käytetty 60-luvulta lähtien.

Tuottajien asiantuntemus sadonkorjuussa ja lajittelussa sekä kauppakunnostuspaikkojen ja kaupallisten toimijoiden asiantuntemus on lisäksi erittäin tärkeää kyseisten tuoreiden ja helposti pilaantuvien tuotteiden saattamisessa vähittäismyyjille.

4.7 Valvontaelin:

Nimi: QUALISUD Osoite: ”Agropole” B.P. 102, Lasserre — 47 000 AGEN

Standardin EN 45011 mukainen

4.8 Merkintä: Kauppanimi ”Asperge des Sables des Landes”.

4.9 Kansalliset vaatimukset: —

(1) Euroopan komissio — Maatalouden pääosasto — Maataloustuotteiden laatupolitiikan yksikkö — B-1049 Bryssel.